2.Operazzjonijiet garantiti mill-baġit tal-UE u mekkaniżmi ta’ kriżi taż-żona tal-euro mhux koperti mill-baġit tal-UE

Ir-riskji koperti mill-baġit tal-UE jirriżultaw minn varjetà ta’ operazzjonijiet ta’ għoti b’self u ta’ garanziji li jistgħu jinqasmu f’erba’ kategoriji:

2.1Self mogħti mill-Unjoni Ewropea b’objettivi makroekonomiċi

Tali self jikkonsisti minn (1) self ta’ Assistenza Makrofinanzjarja (“MFA”) lil pajjiżi terzi, (2) self għall-Bilanċ tal-Pagamenti (“BOP”) li jagħti appoġġ lill-Istati Membri li ma jużawx l-euro li qegħdin jiffaċċjaw diffikultajiet fil-bilanċ tal-pagamenti u (3) self mogħti skont il-Mekkaniżmu Ewropew ta’ Stabbilizzazzjoni Finanzjarja (“EFSM”) li jagħti appoġġ lill-Istati Membri kollha li jkunu qed jiffaċċjaw, jew huma mhedda serjament minn diffikultajiet ekonomiċi finanzjarji serji kkawżati minn avvenimenti eċċezzjonali lil hinn mill-kontroll tagħhom. Dawn huma attivati flimkien ma’ appoġġ finanzjarju mogħti mill-Fond Monterarju Internazjonali (FMI).

2.2Self b’objettivi mikroekonomiċi

Din l-intestatura tirreferi għal self mill-Euratom . Il-faċilità ta’ self tal-Euratom tista’ tintuża:

• [fl-Istati Membri]: l-investimenti f’impjanti tal-enerġija nukleari u f’installazzjonijiet industrijali fiċ-ċiklu tal-fjuwil nukleari u

• [f’ċerti pajjiżi mhux membri]: investimenti sabiex tittejjeb is-sikurezza u l-effiċjenza tal-impjanti tal-enerġija nukleari li jeżistu jew li huma taħt kostruzzjoni, kif ukoll proġetti ta’ dekummissjonar .

2.3Il-finanzjament mill-Bank Ewropew tal-Investiment (“BEI”) ta’ operazzjonijiet f’pajjiżi li mhumiex Stati Membri (“finanzjament estern tal-BEI”) koperti b’garanziji tal-UE (ELM).

Skont il-Mandat ta’ Self Estern (ELM), l-UE tipprovdi garanzija mill-baġit tal-UE biex tippermetti lill-BEI iżid is-self tiegħu lil hinn mill-UE b’appoġġ għall-politiki tal-UE. L-ELM jappoġġa l-attività tal-BEI fil-pajjiżi ta’ qabel l-adeżjoni, fil-Viċinat tal-Lvant u tan-Nofsinhar, fl-Asja, fl-Amerika Latina u fl-Afrika t’Isfel. Fil-perjodu ELM attwali (2014-2020), il-baġit tal-UE qed jiggarantixxi sa EUR 32,3 biljun ta’ operazzjonijiet tal-BEI. Fl-14 ta’ Marzu 2018, il-Parlament Ewropew u l-Kunsill adottaw id-Deċiżjoni (UE) 2018/412 li temenda d-Deċiżjoni Nru 466/2014/UE fil-kuntest tar-rieżami ta’ nofs it-terminu tal-ELM b’mod partikolari biż-żieda tal-limitu massimu tal-ELM attwali minn EUR 27 biljun għal EUR 32,3 biljun. Dan ir-rieżami jżid objettiv ġdid ta’ reżiljenza ekonomika fit-tul tar-refuġjati, migranti, komunitajiet ospitanti u ta’ tranżitu u komunitajiet ta’ oriġini bħala tweġiba strateġika għall-indirizzar tal-kawżi fundamentali tal-migrazzjoni.

Il-garanzija tal-UE lill-BEI tkopri r-riskji ta’ natura sovrana u ta’ natura politika b’rabta mal-operazzjonijiet ta’ finanzjament tiegħu mwettqa barra mill-Unjoni bħala appoġġ għall-objettivi tal-politika esterna tal-Unjoni. Barra minn hekk, il-BEI jiffinanzja operazzjonijiet ta’ investiment barra l-Unjoni fejn jieħu r-riskju huwa stess, kif ukoll attivitajiet taħt mandati speċifiċi bħal f’pajjiżi AKP.

Bil-ħsieb li tiġi appoġġata l-azzjoni esterna tal-Unjoni, u biex il-BEI ikun jista’ jiffinanzja investimenti barra mill-Unjoni mingħajr ma jaffettwa l-affidabbiltà kreditizja tal-BEI, il-biċċa l-kbira tal-operazzjonijiet tiegħu barra mill-Unjoni jibbenefikaw minn garanzija baġitarja tal-UE.

Il-Fond ta’ Garanzija għall-Azzjonijiet Esterni

Il-finanzjament estern garantit tal-BEI, is-self tal-MFA u tal-Euratom lil pajjiżi terzi ilhom mill-1994 jiġu koperti mill-Fond ta’ Garanzija għall-Azzjonijiet Esterni (“il-Fond”), filwaqt li s-self tal-BOP, tal-EFSM u tal-Euratom lill-Istati Membri jiġi kopert direttament mill-baġit tal-UE.

Il-Fond ikopri inadempjenzi fuq self u garanziji fuq self mogħtija lil Stati mhux Stati Membri tal-UE jew għal proġetti fi Stati mhux Stati Membri tal-UE. Ġie stabbilit:

· biex jipprovdi “riżerva ta’ likwidità” sabiex ikun evitat li wieħed jirrikorri għall-baġit tal-UE kull darba li jkun hemm inadempjenza jew pagament tard fuq self garantit; u

· biex joħloq strument ta’ dixxiplina baġitarja billi jistabbilixxi qafas finanzjarju għall-iżvilupp tal-politika tal-UE dwar il-garanziji ta’ self mill-UE u mill-BEI lil pajjiżi terzi .

Jekk pajjiżi terzi jsiru Stati Membri, is-self marbut ma’ dawn il-pajjiżi ma jibqax kopert mill-Fond u r-riskju jkollu jiġġarrab direttament mill-baġit tal-UE. Il-Fond hu fornut mill-baġit tal-UE u jrid jinżamm f’ċertu perċentwal tal-ammont pendenti tas-self jew tal-garanziji fuq is-self koperti mill-Fond. Dan il-perċentwal, magħruf bħala r-rata fil-mira, bħalissa huwa ta’ 9 %. Jekk ir-riżorsi tal-Fond ma jkunux biżżejjed, il-baġit tal-UE jipprovdi l-fondi neċessarji. L-assi tal-Fond huma ġestiti mill-BEI.

2.4Il-finanzjament mill-Bank Ewropew tal-Investiment (“BEI”) u l-Fond Ewropew tal-Investiment (“FEI”) ta’ operazzjonijiet fl-Istati Membri koperti mill-garanziji tal-UE - Il-Fond Ewropew għall-Investimenti Strateġiċi (FEIS)

Il-Fond Ewropew għall-Investimenti Strateġiċi (FEIS) huwa l-qafas tal-pjan ta’ investiment għall-Ewropa, immirat lejn it-tisħiħ tat-tkabbir ekonomiku u l-kompetittività fit-tul fl-Unjoni Ewropea.